Fredag den 2/12-2011 var jeg impliceret i en trafikulykke. En ung bilist, forsikret i Topdanmark,  overholdt ikke sin ubetingede vigepligt. Bilen blev total skadet. Jeg kom med ambulance på Herning sygehus til undersøgelse, hvorfra der i traumeanamnese står skrevet: "Columna cervicalis: smerter ved palpation af C4/C5. Ingen tegn til brud af ekstremiteter." Jeg blev udskrevet efter få timer. 

Mandag den 5/12-2011 går jeg til egen læge pga. smerter. I min journal står følgende "har nu mange smerter over højre nakkeåg og trapzius er let hævet. Klager desuden over hævelsestendens i begge knæ og smerter i højre knæ."

I brev dateret den 6/12-2011 anerkender Topdanmark erstatningspligten, da deres kunde var skyld i uheldet.

Uheldigvis falder jeg den 7/12-2011 ned af en trappe og brækker højre ankel, med efterfølgende operation på Viborg sygehus. Dette fald går ikke ud over nakkeregionen.

Den 31/1-2013 får jeg, pga. vedvarende smerter og smerteudstråling i arme, foretaget en MR-skanning af columna cervicalis. 
I epikrisen fra den skanning står der:
"Fra C2-C5 moderat discus degeneration. På C5/C6 let discus degeneration. Der ses ikke nogle patologiske forandringer i medulla cervicalis. Der er ingen spinalstenose.
C4/C5 er der paramidialt venstre side en moderat discus protrusion uden sikker nerverodspåvirkning. På C5/C6 er der paramedialt venstre side en mindre discus prolaps som kan påvirke venstre anteriore nerverod.
Konklusion:
Discus degenerationer.
C4/C5 discus protrusion.
C5/C6 paramedialt venstre side mindre discus prolaps som kan påvirke venstre nerverod."

Den 5/6-2013 er jeg hos speciallæge i neuromedicin Jesper Tørring på Holstebro sygehus. Lægen er valgt af Topdanmark. Jeg havde foreslået en anden, som Topdanmark ikke kunne godkende. Jesper Tørring var under undersøgelsen mest interesseret i at tale med sin søn i telefon. Sønnen, som i øvrigt også er læge, stod for at købe ny plæneklipper og søgte gode råd hos far. I konklusionen fra undersøgelsen står der: "Bør begrænse medicinforbruget i dagligdagen. Dette vil medføre, at han bedre kan lytte til din krop"  og  "hans nakkegener forstærkes af hans tendens til somatisering" 
I lægehåndbogen på sundhed.dk kan man læse, at: "Somatisering er nært knyttet til hypokondri, hvor patienten opfatter minimale gener som tegn på alvorlig somatisk sygdom."
Hvordan kan en læge der knap bruger tid på sin patient og har resultatet fra MR-skanningen, udtale at jeg skal nedsætte mit medicinforbrug og at jeg nærmest er hypokonder ?   
Det er ikke så underligt Topdanmark ville bestemme hvilke læge jeg skulle til.

Dette er i korte træk forløbet ifm. trafikulykken.

Før trafikulykken var jeg i forvejen tilkendt førtidspension pga. slidgigt i lænden. Jeg har aldrig før døjet med smerter i nakkeregionen.

Arbejdsskadestyrelsen er af Topdanmark blevet bedt om at komme med en vurdering af méngrad.

Afgørelsen kommer den 11/3-2014.  -   Méngraden er vurderet til 5%, hvilket svarer til punkt. B.1.1.1.  Lette, daglige nakkesmerter uden eller med let bevægeindskrænkning, i arbejdsskadestyrelsens vejledende méntabel.

Det mener både jeg og min advokat er alt for lidt. Vi mener at punkt. B.1.1.6. Svære, daglige nakkesmerter som følge af brud eller diskusprolaps, eventuelt med udstrålende armsmerter, og betydelige indskrænkninger i den daglige livsførelse, er mere rimelig. Den giver 20% i méngrad.

Derfor er vi heller ikke indstillet på at acceptere afgørelsen fra ask, som i øvrigt kun er vejledende og dermed har Topdanmark ikke pligt til at følge afgørelsen.

For at understøtte dette, tog jeg den 9/4-14 til speciallæge i neurokirurgi Peter Duel på Aarhus sygehus for at få hans vurdering. Denne undersøgelse har jeg betalt af egen lomme. Jeg bad om at få besvaret nøjagtig de samme spørgsmål, som Topdanmark tidligere havde stillet til Jesper Tørring. 
Her følger uddrag fra speciallægeerklæringen:
Under objektivt står der: "Psykisk: Upåfaldende. Medvirker normalt ved undersøgelsen. Virker på ingen måde symptomaggraverende eller appellerende."
Under Diagnose står der:
"Følger efter forvridning i halshvirvelsøjlen
Følger efter discusprolaps mellem 5. og 6. nakkehvirvellegeme på venstre side."
Under konklusion står der: "Man kunne overveje at tilbyde operation for den påviste discusprolaps mellem 5. og 6. nakkehvirvellegeme på venstre side"
Denne speciallægeerklæring er sendt til Topdanmark, som har valgt at se bort fra den.

Hvordan kan 2 læger komme frem til så vidt forskellige resultater?  Set med Topdanmark´s øjne, kan jeg godt forstå de vil bestemme læge til speciallæge undersøgelser. Så har de indflydelse på hvordan erklæringen kommer til at se ud.

Det mest ironiske i historie er, at sælgere fra Topdanmark flere gange mens denne sag har kørt, har haft ringet for at spørge om ikke jeg kunne tænke mig at skifte forsikringsselskab og blive kunde hos dem.......     Ikke tale om med den behandling og manglende anerkendelse af mine smerter og discus som Topdanmark har lagt for dagen.

Til Trustpilot kan jeg sige, at alle aktuelle bilag kan rekvireres hos mig hvis ønskes.

Mvh 
André Norup